Pa, kleuter verdrink amper in Durban‘n Pa en seun het Saterdag amper by ‘n Durbanse strand verdrink. (Foto: Netcare911) Netcare911 het Saterdag gereageer op ŉ oproep oor ŉ verdrinking wat besig was om plaas te vind by Umdloti-strand, noord van Durban. “Volgens inligting wat ons ontvang het, is ŉ 25-jarige man en sy 5-jarige seun deur ŉ fratsgolf die see in getrek,” het Shawn Herbst, woordvoerder van Netcare911, in ŉ verklaring gesê. “Lede van die publiek het gesien hoe die twee sukkel om kop bo water te hou en hulle te hulp gesnel. Lewensredders, die Durbanse metropolisie en lede van die Nasionale Seereddingsinstituut het ook op die toneel gereageer. Die pa en seun is op die toneel ondersoek en na die hospitaal geneem vir die behandeling van nie-noodlottige verdrinking-simptome. In nog ŉ voorval Saterdag is ŉ vrou gered nadat sy amper in ŉ strandmeer by Durban verdrink het. Volgens Herbst het die 24-jarige vrou in die moeilikheid geraak terwyl sy by ŉ onbeskermde strand in Umhlanga geswem het. ŉ Lid van die publiek het gesien die vrou sukkel om te swem en het haar te hulp gesnel. Hy het haar bereik net toe sy onder die water verdwyn en kon haar veilig na die strand bring,” sê Herbst. Die vrou is ook op die toneel behandel en na ŉ nabygeleë hospitaal vervoer vir simptome van ŉ nie-noodlottige verdrinking.